google/wiki40b huggingface dataset:
פארק המצודה

פארק המצודה או פארק דה לה סיוטדלה (בקטלאנית: Parc de la Ciutadella) הוא פארק מרכזי בברצלונה, ואחד מהראשונים שיועד להיות רק פארק ציבורי. לאחר הקמתו באמצע המאה ה-19, הפארק היה במשך עשרות שנים האזור הירוק היחיד בעיר, ולכן גם הפופולרי ביותר. הפארק ממוקם בפינה הצפון-מזרחית של העיר העתיקה. הפארק משתרע על פני 175.3 דונם ומכיל: גן חיות, הפרלמנט של קטלוניה, אגם, מספר מוזיאונים ומזרקה גדולה שנבנתה על ידי ג'וזף פונטסרה (Josep Fontsére). המקום בדרך כלל הומה תיירים ומקומיים שבדרך כלל הולכים בין שביליו. המקום אידיאלי לספורט כמו שיט באגם, רכיבה על אופניים או ריצה.

המצודה

בשנת 1714, לאחר 14 שנות מלחמת הירושה הספרדית, נפלה ברצלונה בידי צבאו של פליפה החמישי, מלך ספרד. על מנת לשמור על שלטון יציב על העיר, ולמנוע מרד אזרחי מצד הקטלאנים, הקים פליפה החמישי את המצודה של ברצלונה, המצודה הגדולה ביותר באירופה בשעתו. לצורך כך חלק מרובע "לה ריברה", בה נבנתה, נהרס על מנת לספק את המרחב הדרוש. 
בשנת 1841 החליטו שלטונות העיר להרוס את המצודה שכן תושבי המקום סלדו ממנה. בשנת 1843 המצודה שוחזרה על ידי מריה כריסטינה. בשנת 1848 הופצצה המצודה על ידי הגנרל אספרטו מכיוון גבעות מונז'ואיק, מעשה שהקנה לו פופולריות רבה. בשנת 1869 הועברה השליטה בחלקי המצודה לעיר. חלק מבנייניה נהרסו שכן המקום היה שנוא על תושבי המקום והזכיר להם את סמל השלטון הספרדי המרכזי. בית התפילה, ארמון המושל והארסנל (בו שוכן כיום הפרלמנט הקטלאני) שרדו עד היום, שאר המרחב הפך לפארק המצודה. 19 שנים מאוחר יותר נערכה במקום התערוכה העולמית של ברצלונה (1888) עם תום התערוכה פורקו כמה מן הביתנים והפארק עוצב מחדש תוך הוספתת פסלים ויצירות אומנות שונות. בשנת 1892 הורחב הפארק על מנת לאפשר מספיק מקום לבנייתו של גן החיות במקום.

גן החיות

גן החיות נבנה בפארק המצודה הודות למספר בניינים שנשארו ריקים לאחר התערוכה העולמית של 1888. הוא נפתח לראשונה בשנת 1892 במהלך יום ה-"Mercé", הקדושה המגינה על העיר ברצלונה.
כיום, עם אחד האוספים המרשימים של חיות באירופה, גן החיות מאשר שמטרתו היא לשמר, לחקור ולחנך. בין השנים 1966-2004 גן החיות היה ביתו של "Snowflake" (פתית שלג), גורילת אלבינו מפורסמת שמשכה אליה תיירים רבים.

המפלים

המפלים ממוקמים בפינה הצפונית של הפארק, הפוך מן האגם. הם נפתחו לראשונה בשנת 1881 ללא כל פסלים מסביבם דבר שיצר ביקורת רבה על ידי התקשורת, בייחוד לאחר הקמת שער הניצחון. בין השנים 1882-1888 נבנתה במקום מזרקה גדולה שהייתה מוכנה לכבוד התערוכה העולמית. המזרקה הוקמה על ידי ג'וזף פונטסרה (Josep Fontsére) ובסיועו של אנטוני גאודי, אז סטודנט צעיר לאדריכלות. המזרקה נבנתה בהשראת מזרקת טרווי שברומא. 
2 צבתות של סרטנים ענקיים משמשים כמדרגות לפודיום קטן הממוקם במרכז. מלפני הפודיום ניצב פסל של ונוס העומדת על צדפה פתוחה. כל המפלים חולקו לשני מקטעים.

האגם

האגם מאפיין את הפארק כאזור רומנטי. מיקום האגם, הסובב אותו והמבקים שבו הופך את האגם לאזור הנעים לשהייה בו. סביב האגם ניתן למצוא את הצמחייה העבותה והירוקה ביותר בכל ברצלונה.

מוזיאונים

מוזיאון הזואולוגיה ביחד עם מוזיאון הגאולוגיה מהווים את המוזיאון הלאומי של הטבע בברצלונה. 
הבניין בו ממוקם מוזיאון הזואולוגיה נבנה עבור התערוכה העולמית. הבניין בנוי מלבנים אדומות כפי שניתן לראות בתמונה. התצוגות המפורסמות ביותר הן של שלד לוויתן ותצוגות לילדים. 
מוזיאון הגאולוגיה הוא מורשתו של המדען Francisco Martorell i Peña, שתרם את כל אוספיו הגאולוגים, הספרייה המדעית שלו וסכום כסף מסוים לעיר בתמורה לבניית מוזיאון. המוזיאון נבנה על ידי Antoni Rivas i Trias שהחליט למקם את הבניין בפארק המצודה.
עדנה פורביאנס

קריירה

בשנת 1915 עבדה פורביאנס כמזכירה בסן פרנסיסקו, בזמן שהשחקן והבמאי צ'ארלי צ'פלין עבד על סרטו השני עם חברת ההפקות Essanay, צ'פלין חיפש שחקנית ראשית לסרטו "A Night Out". אחד משותפיו הבחין בפורביאנס בבית קפה בסן פרנסיסקו וחשב שתתאים לתפקיד. צ'פלין נפגש איתה, ולמרות שחשש תחילה שהיא עשויה להיות רצינית מדי לתפקיד קומי, העניק לה את התפקיד.
צ'פלין ופורביאנס ניהלו קשר רומנטי כאשר שיחקו בסרטים של צ'פלין בשנים 1915 עד 1917. פורביאנס הופיעה ב-33 הפקות של צ'פלין, ובכלל זה בקלאסיקה הנער משנת 1921. הסרט האחרון שלה איתו, A Woman of Paris, היה גם הראשון שבו שיחקה בתפקיד הראשי. הסרט לא זכה להצלחה ושם קץ לקריירה של פורביאנס. היא שיחקה אחר כך בשני סרטים נוספים: The Sea Gull, הידוע גם בשם A Woman of the Sea (סרט שצ'פלין מעולם לא התיר להציג) ו-Éducation de Prince, סרט צרפתי שהוקרן ב-1927, זמן קצר לפני שפורביאנס פרשה מהמשחק.
למרות שהייתה בקשר רומנטי עם צ'פלין במשך כמה שנים, בסופו של דבר נישאה פורביאנס ב-1938 לג'ון סקוויר, טייס בחברת פאן-אמריקן איירליינס. הם נשארו נשואים עד מותו ב-1945.
ב-13 בינואר 1958 מתה פורביאנס מסרטן הגרון בבית חולים בהוליווד. היא נקברה ב- Grand View Memorial Park Cemetery בגלנדייל, קליפורניה.
יום טוב שני של גלויות

יום טוב שני של גלויות הוא יממה נוספת שמצרפים מחוץ לארץ ישראל לכל אחד מן הימים הטובים מאז ימי חז"ל.

הסבר הלכתי

בטרם קביעת הלוח העברי, הייתה הסנהדרין מקדשת את החודש על פי עדות שני עדים כשרים שראו את הלבנה בחידושה ולאחר מכן, היו משיאים משואות על ראשי ההרים, על מנת להודיע לכל הקהילות היהודיות על יום חלותו של ראש החודש.
לאחר שהכותים, שחלקו על שיטת קביעת החודשים החלו להשיא משואות בתאריכים שונים, בוטלה השאת המשואות על מנת למנוע בלבול, וההודעה על ראש החודש הועברה על ידי שליחים בחודשים בעלי המועדים:
על ששה חודשים השלוחין יוצאין, על ניסן מפני הפסח ועל אב מפני התענית, על אלול מפני ר"ה (רש"י: שיידעו מתי יום ל' של אלול ויעשו בו ר"ה ולמחרת), על תשרי מפני תקנת המועדות, על כסלו מפני החנוכה ועל אדר מפני הפורים, וכשהיה בית המקדש קיים יוצאין אף על אייר מפני פסח קטן
— תלמוד בבלי, מסכת ראש השנה, דף י"ח, עמוד א'
 
במקומות שהיו מרוחקים מירושלים, היה חשש שהשליחים לא יספיקו להגיע עד ה"יום טוב". לפיכך, תיקנו חז"ל שיעשו יום נוסף לחג, בתור "ספיקא דיומא" – ספק יום טוב, וינהגו בו ככל דיני יום טוב "רגיל". היום הנוסף נקרא בשם יום טוב שני של גלויות, כך גם אם טעו ביום עדיין יקיימו את דיני החג בזמנם.
גם לאחר ביטול קידוש החודש על פי הראייה ויסוד הלוח העברי, עדיין חוגגים את יום טוב שני באותם מקומות כדי לא לשנות המנהג, וכן משום שחששו חכמים שתגזור המלכות גזירה שלא יעסקו בתורה (דבר שהיה שכיח מאוד בזמנם) ויטעו בעיבור החודש.
חכמים החמירו מאוד בענייני יום טוב שני של גלויות כדי שלא יבואו לזלזל בו וכדי שינהגו בו קדושה כיום טוב לכל דבר, הם תקנו לומר בו קידוש אף על פי שהוא כולל הזכרת שם ה', והיא תתבצע לבטלה (שהרי מהתורה הוא יום חול). כמו כן קבעו שאין מניחים ביום טוב השני תפילין אף שהיא מצווה מהתורה ביום זה, שכן יש בכוח חכמים לעקור דבר מן התורה ("שב ואל תעשה") וכפי שאין נוטלים לולב בשבת של סוכות. היו מנדים את המחלל יום טוב שני של גלויות אף על פי שאינו יום טוב מן התורה.
מילוש ראוניץ'

ביוגרפיה

נולד בפודגוריצה שביוגוסלביה (כיום במונטנגרו) אך בגיל 3 משפחתו היגרה לקנדה. ראוניץ' גדל בטורנהיל, פרבר של העיר טורונטו. עוד בתקופת ילדותו ראוניץ' נחשב לגדול ממדים וכישרונו הרב התגלה בגיל צעיר. כיום גר ראוניץ' במונטה קרלו שבמונקו.

קריירה

ראוניץ' התחיל את הקריירה ב-2008 בגיל 17.

2011

ראוניץ' פתח את השנה טוב כשהגיע עד לשמינית הגמר של אליפות אוסטרליה הפתוחה כשבשמינית הפסיד לדויד פרר הספרדי.
שבוע לאחר מכן זכה ראוניץ' בתואר הראשון בקריירה בסן חוזה. הוא גם הגיע לגמר טורניר ממפיס שם הפסיד לאמריקאי אנדי רודיק.
בעונת החימר ראוניץ' לא הצליח והפסיד כבר בסיבוב הראשון של אליפות צרפת הפתוחה. בווימבלדון פרש כבר בסיבוב השני. ראוניץ' סיים את השנה במקום ה-31.

2012

ראוניץ' פתח את השנה עם זכייה בתואר שני בקריירה בצ'נאי. באליפות אוסטרליה הפתוחה הגיע לסיבוב השלישי והפסיד ללייטון יואיט. לאחר מכן הגן על תוארו משנה שעברה בסאן חוסה. בעונת החימר הצליח יותר כשבאליפות צרפת הפתוחה הגיע עד הסיבוב השלישי והפסיד לחואן מונקו. בווימבלדון גם כן לא הגיע רחוק והפסיד בסיבוב השני לאמריקאי סאם קוורי. באליפות ארצות הברית הפתוחה הגיע עד שמינית הגמר שם הפסיד לאנדי מארי ובכך היה הקנדי הראשון שמגיע לשלב זה באליפות ארצות הברית הפתוחה.
ראוניץ' סיים את השנה במקום ה-13.

2013

ראוניץ' פתח את 2013 מצוין. הוא הגיע לשמינית גמר אליפות אוסטרליה הפתוחה שם הפסיד לרוג'ר פדרר שאז דורג במקום השני בעולם.
לאחר מכן הוא זכה בסאן חוסה בפעם השלישית ברציפות. בעונת החימר הגיע ראוניץ' עד הסיבוב השלישי באליפות צרפת הפתוחה. בווימבלדון ראוניץ' ספג הדחה מוקדמת כשהפסיד לאיגור סיסלינג ההולנדי. לאחר ווימבלדון התחרה ראוניץ' בטורניר מונטריאול שם הגיע עד הגמר עם ניצחונות על ז'רמי שארדי הצרפתי, מיכאל יוז'ני הרוסי, חואן מרטין דל פוטרו המדורג 7 בעולם, ארנסטס גולביס הלטבי שניצח בסיבוב שלפני כן את אנדי מארי הבריטי, את ואשק פוספיסיל בן ארצו בחצי הגמר ובגמר הפסיד לרפאל נדאל הספרדי. בעקבות זאת קבע את דירוג השיא שלו ושל כל קנדי אי פעם: 10 בעולם. ראוניץ' המשיך בתקופה הטובה והפסיד רק בשמינית הגמר בסינסינטי לג'ון איזנר שהמשיך עד הגמר.
בתקופה שלאחר סינסינטי היה ראוניץ' בכושר שיא. באליפות ארצות הברית הפתוחה הגיע לשמינית הגמר והפסיד לאחר מותחן של חמש מערכות צמודות לצרפתי רישאר גאסקה. הוא זכה בתואר בבנגקוק עם ניצחון בשלוש מערכות בחצי הגמר על רישאר גאסקה המדורג 9 בעולם ובגמר ניצחון קל בשתי מערכות על הצ'כי המדורג 5 בעולם 
תומאש ברדיך. ראוניץ' השתתף גם בטורניר טוקיו והגיע עד הגמר והפסיד לחואן מרטין דל פוטרו.

2016

באליפות וימבלדון שנערכה בשנת 2016 הגיע ראוניץ' להישג השיא שלו כאשר העפיל לשלב הגמר אחרי ניצחון ב-5 מערכות על רוג'ר פדרר. במשחק הגמר הפסיד ראוניץ' לאנדי מארי בשלוש מערכות. בסוף השנה העפיל ראוניץ' לשלב חצי הגמר במסגרת אליפות סבב המאסטרס העולמי.

סגנון משחק

ראוניץ' שגובהו 1.96 מגיש הגשות עוצמתיות ואף הגיש בטורניר ממפיס 2011 הגשה במהירות 250 קמ"ש. ראוניץ' שחקן קו אחורי מצוין אך גם חבטת היעף שלו יעילה ואגרסיבית.

מאמן

משנת 2010 המאמן של ראוניץ' היה גאלו בלאנקו הספרדי אך כיום מאמנו הוא איבן ליוביצ'יץ' הקרואטי שדורג בשיאו במקום ה-3 בעולם.
לשכת המסחר הבינלאומית

לשכת המסחר הבינלאומית (באנגלית: International Chamber of Commerce, בצרפתית: Chambre de commerce internationale, ראשי תיבות: ICC) היא ארגון בינלאומי שנועד לקידום עסקים, השקעות וסחר בינלאומי על ידי הורדת חסמים למעבר חופשי של הון, סחורות ושירותים בין מדינות. הגוף נוסד ב-1919, מקום מושבו בפריז והוא מהווה ארגון גג עולמי ללשכות מסחר לאומיות (בישראל: איגוד לשכות המסחר). הארגון פועל בשיתוף פעולה עם האו"ם ועם ארגון הסחר העולמי. סיסמת הגוף "World Peace Through World Trade" ("שלום עולמי דרך מסחר עולמי") נטבע על ידי תומאס ווטסון, שהיה נשיאו.
אחד מהגופים המרכזיים בלשכה הוא המוסד הבינלאומי לבוררות, לבירור עתירות בסכסוכים עסקיים בינלאומיים.
ג'ודי קומר

ביוגרפיה

ג'ודי קומר נולדה בליברפול. היא התחילה ללמוד משחק בבית הספר התיכון הקתולי סיינט ג'ולי בוולטון שבליברפול, ולוהקה לתפקיד בתסכית רדיו שעבורו יעצו לה לקחת סוכן.
תחילת הקריירה של קומר הייתה ב-2008 כשיחקה בתפקיד אורח בסדרה "The Royal Today", ספין-אוף של הסדרה "The Royal". בהמשך הופיעה בסדרה של תפקידי אורח בסדרות טלוויזיה בריטיות פופולריות כגון "הולבי סיטי", "רופאים", "עדות אילמת", "חדר מיון", "חוק וסדר: UK", "ורה" ו"המפקח ג'ורג' ג'נטלי".
היא התחילה לקבל תפקידים בולטים יותר אחרי שלוהקה לסדרת דרמה בת חמישה חלקים בשם "Justice", למיני-סדרה העל טבעית "Remember Me", ולדרמה הקומית של ערוץ E4 "יומן השומן". ב"יומן השומן" הופיעה קומר בתפקיד קלואי גמל במשך שלוש עונות.
ב-2015 שיחקה קומר בעיבוד הטלוויזיוני של הרומן "מאהבה של ליידי צ'טרלי" ששודר בערוץ BBC One. באותה שנה הופיעה בעונה הראשונה של סדרת הדרמה "דוקטור פוסטר". עוד ב-2015 לוהקה למיני-סדרה של ערוץ BBC Three בשם "שלוש עשרה". הסדרה שודרה לראשונה ב-28 בפברואר 2016. בשנת 2017 כיכבה קומר בתפקיד אליזבת מיורק הצעירה בסדרת הדרמה "נסיכה לבנה" של רשת Starz, סיקוול למיני-סדרה "מלכה לבנה". עוד ב-2017 כיכבה בעונה השנייה של סדרת הדרמה "דוקטור פוסטר".
ב-2017 הופיעה קומר לראשונה בסרט קולנוע, הסרט הביוגרפי של הזמר מוריסי "אנגליה שלי", בדמות כריסטין. ביוני 2017 לוהקה קומר לסדרה "להרוג את איב" לצדה של סנדרה או. את הסדרה יצרה פיבי וולר-ברידג' והיא מבוססת על הנובלות מאת לוק ג'נינגס.
ב-2016 נכללה קומר ברשימת "כוכבי המחר" של Screen International ופסטיבל הסרטים של לונדון.

חיים אישיים

קומר גרה בליברפול עם הוריה ואחיה צ'ארלי (נכון ל-2017). היא חברה טובה של האתלטית הבריטית קתרינה ג'ונסון-תומפסון.
המנון נפאל

ההמנון הלאומי החדש

לאחר החלטה שהתקבלה פה אחד ב-19 במאי 2006, הוחלף ההמנון הישן. צוות משימה בחר בשירו של המשורר ביאקול מאילה כהמנון החדש של נפאל. ההמנון נבחר מתוך כ-1,272 הצעות שהוגשו לצוות מרחבי המדינה.
ההמנון החדש הוא בעל מילים נהירות יותר. הוא משבח את ריבונות נפאל, את אחדותה, את אומץ ליבה, את גאוותה, את יופיה, את קדמתה, את שלוותה ואת תרבותה.

מילים בנפאלית

सयौं थूंगा फूलका हामी, एउटै माला नेपाली
सार्वभौम भइ फैलिएका, मेची-महाकाली।
प्रकृतिका कोटी-कोटी सम्पदाको आंचल
वीरहरुका रगतले, स्वतन्त्र र अटल।
ज्ञानभूमि, शान्तिभूमि तराई, पहाड, हिमाल
अखण्ड यो प्यारो हाम्रो मातृभूमि नेपाल।
बहुल जाति, भाषा, धर्म, संस्कृति छन् विशाल
अग्रगामी राष्ट्र हाम्रो, जय जय नेपाल।

תעתוק

Sayaű thűgā phūlkā hāmī, euṭai mālā nepālī
Sārwabhaum bhai phailiekā, Mechi-Mahākālī
Sayaű thűgā phūlkā hāmī, euṭai mālā nepālī
Sārwabhaum bhai phailiekā, Mechi-Mahākālī
Prakritikā kotī-kotī sampadāko ā̃chal,
bīrharūkā ragata le, swatantra ra aṭal
Gyānabhūmi, śhāntibhūmi Tarāī, pahād, himāl
Akhaṇḍa yo pyāro hāmro mātṛibhūmi Nepāl
Bahul jāti, bhāṣhā, dharma, sãnskṛti chan biśhāl
Agragāmī rāṣhṭra hāmro, jaya jaya Nepāl

ההמנון הלאומי הישן

ההמנון הישן אומץ בשנת 1962, כמחווה לשליט נפאל. שם ההמנון הישן הוא "מי יתן והתהילה תעטוף אותך, שליט נועז". המנגינה הולחנה על ידי בקהאט באהאדור בודהפירת'י בשנת 1899. מילות ההמנון נכתבו על ידי צ'קרה פאני צ'אליס בשנת 1924.
קונג'אק

שימושים

את צמחי הקונג'אק מגדלים בסין, קוריאה, טייואן, יפן ודרום-מזרח אסיה בשביל פקעותיו העשירות בעמילן, אשר בהן משתמשים להכנת קמח, ג'לי ותחליף צמחי לג'לטין. במטבח היפני, הקונג'אק הוא מרכיב בולט במרק האודן. המטבח היפני כולל מאכלים מבוססי קונג'אק נוספים, כגון נודלס מקמח קונג'אק.

ערך תזונתי

פקעת קונג'אק יבשה מכילה כ-40% גלוקומנן, סיב תזונתי צמיגי המעניק לג'לי המופק מפקעת הקונג'אק את צמיגותו, ועשוי להיות המקור לסגולות בריאותיות מסוימות שיוחסו לצמח ברפואה הסינית. הקונג'אק דל מאוד בקלוריות ועשיר בסיבים תזונתיים, ולכן משמש לעיתים כמזון דיאטטי, ואף ליצירת תוספי תזונה למטרות הרזיה, לעיתים קרובות בצורת אטריות.
אריה שרון

ביוגרפיה

שרון נולד בירוסלב פולין, עלה לארץ ישראל ב-1920 יחד עם קבוצת הכשרה של תנועת השומר הצעיר והיה ממקימי וממתכנני קיבוץ גן שמואל. חדר האוכל בקיבוץ מהווה את אחת מיצירותיו הראשונות של שרון, וזאת עוד בטרם זכה להכשרה סדירה בתחום התכנון והבנייה. לאחר שש שנות חברות בקיבוץ, פנה ללמוד אדריכלות בבית הספר באוהאוס שבעיר דסאו, שם למד ועבד בין השנים 1926‏–‏1929. במהלך לימודיו וכן לאחר השלמתם עבד שרון במשרדו של מנהל בית הספר, האדריכל הנס מאייר. במסגרת זו הופקד שרון על מלאכת תכנון מרכז ההכשרה של האיגודים המקצועיים בברלין, עם השלמת הפרויקט בשנת 1929 מונה שרון למנהל הסניף הברלינאי של משרד הנס מאייר. ב-1929 נישא לאמנית סיבים ומעצבת אריגים הגרמנית בבית הספר באוהאוס, גונטה שטלצל, ובאותה שנה ‏נולדה בתם יעל. 
בשנת 1931 שב שרון לארץ ישראל והתמקם בתל אביב, בה חבר לאדריכלים צעירים נוספים אשר דגלו ברוח החדשה של המודרניזם, בראשם זאב רכטר ודב כרמי. בתקופה זו החל לתכנן מבנים בתל אביב ומחוצה לה בסגנון בינלאומי. בין עבודותיו הבולטות בשנות ה-30 של המאה ה-20 ניתן למצוא: תכנון תערוכת ההסתדרות (1932), מעונות העובדים ברחוב פרישמן (1935), בית חולים בילינסון בפתח תקווה (1935), חדר האוכל בקיבוץ גבעת השלושה (1936), קולנוע "עמל" בכפר סבא (1936), משק שוורץ בתל נעמה (1940), בית ספר אוסישקין בכפר סבא (1941), בתי קירור בכפר חסידים (1942), רמת יוחנן, משמרות, בית חירות. בין השנים 1941 ו-1947 היה מרצה בכיר במחלקה לארכיטקטורה בטכניון.
הפרויקט החשוב והמרכזי ביותר שעליו היה מופקד שרון הוא תוכנית-אב למדינת ישראל, עליה עמל בין השנים 1949‏‏–‏‏1953 כראש אגף התכנון במשרד ראש הממשלה. בתוכנית זו, שנקראה על שמו ״תוכנית שרון״, נתן שרון עדיפות עליונה ליישוב הספר הישראלי, בהתאם לחזון הציוני של אותה תקופה. שרון חילק את מדינת ישראל לארבעה אזורי השפעה כלל ארציים: האזור הצפוני (מהשומרון עד הגליל) - ובירתו העיר חיפה, האזור המרכזי (מנתניה עד רחובות ועד תחילת השפלה) - ובירתו תל אביב, אזור ירושלים ואזור המדבר (הנגב, מדבר יהודה והערבה) - ובירתו באר שבע. התוכנית ראתה אור כספר תחת השם ״תכנון פיסי בישראל״.
בשנים 1950 עד 1964 עבד שרון בשיתוף עם האדריכל בנימין אידלסון. בין המבנים הבולטים אשר יצר בתקופה זו ניתן למצוא: הרחבת בית החולים בילינסון (1954), אודיטוריום בטכניון (1956) ובית החולים סורוקה בבאר שבע (1959). בשנת 1962 היה שרון השני מבין האדריכלים בישראל אשר זכה בפרס ישראל בתחום האדריכלות.
בשנים 1965‏–‏1984 עבד שרון בשיתוף פעולה עם בנו האדריכל אלדר שרון. בין המבנים הבולטים אשר יצר בתקופה זו ניתן למצוא: בית חולים רמב"ם בחיפה (1965), בית חולים גהה בפתח תקווה (1966), בית כור בתל אביב (1966), בית הספר לרפואה באוניברסיטת תל אביב (1970), בניין בנק ישראל ומוזיאון יד מרדכי (1970).
בנוסף לכך ניתן למנות עבודות נוספות שלו בפתח תקווה:  מפעל יכין, המרפאה הראשית של קופת חולים כללית, קולנוע  היכל.
בשנים 1965 עד 1971 עמד שרון בראש אגודת המהנדסים.
בשנת 1983 הוענק לו התואר יקיר העיר תל אביב-יפו.
אריה שרון נפטר ב-1984 ונקבר בבית העלמין נחלת יצחק.

אדריכלות


בתחילת הקריירה האדריכלית תכנן שרון מבנים בעיקר בסגנון הבינלאומי, ולאחר מכן, עם שינוי המגמה בארץ ובעולם, התאפיינו בנייניו על פי עקרונות הברוטליזם. תפיסת האדריכלות של אריה שרון תאמה היטב ואף הובילה את קאנון האדריכלות המקומי, תפיסה אשר התעצבה ברוח הזמן וברוח המקום, מעין מודרניזם אשר הותאם לצרכים המקומיים.
פרובידנס סטימרולרס

היסטוריה

הקבוצה הוקמה בשנת 1946, כאחת מ-11 הקבוצות שהשתתפו בעונת הבכורה של ליגת ה-BAA. לאורך שלוש שנות קיומה העמידה הקבוצה מאזן של 46 ניצחונות לעומת 122 הפסדים (27.4%), ולא העפילה לפלייאוף ה-BAA באף עונה. בעונתה השנייה, 1947/1948, ניצחה פרובידנס 6 מתוך 48 משחקי העונה הסדירה (12.5%), שזהו מספר הניצחונות הנמוך בתולדות ה-NBA לעונה שלמה, ואחוז הניצחונות הנמוך ביותר מלבד עונת 1972/1973 של פילדלפיה 76' (11.0%) ועונת 2011/2012 של שארלוט בובקאטס (10.6%). השחקן הבולט בקבוצה היה הרכז ארני קלברלי, שהוביל את טבלת מוסרי האסיסטים ב-BAA בשתי עונותיה הראשונות עם 3.4 ו-2.5 אסיסטים בממוצע למשחק, בהתאמה.
ב-28 ינואר 1948, יומיים לפני יום הולדתו ה-46, שיתף עצמו מאמן הקבוצה נאט היקי כשחקן במשחק מול ניו יורק ניקס, ובכך הפך לשחקן המבוגר ביותר בתולדות ה-NBA.
בסיום עונת 1948/1949, לאחר מיזוג ליגות ה-BAA וה-NBL ל-NBA, התפרקה הקבוצה ונערך "דראפט פיזור" על שחקניה.
גאוגרפיה פוליטית

גאוגרפיה פוליטית עוסקת בנושאים שהם בנקודת המפגש שבין גאוגרפיה לפוליטיקה. הגאוגרפיה הפוליטית עוסקת הן בהשפעת הגאוגרפיה על פנים המדינה, והן ועל מדיניות החוץ שלה (גאופוליטיקה).

חקר הגאוגרפיה הפוליטית

חקר הגאוגרפיה הפוליטית מתבצע בשלושה מישורים:

המישור המדיני

בעיקרו עוסק וחוקר את השפעת הגאוגרפיה על העניינים הפוליטיים הפנים-מדינתיים. במישור זה עוסקים, בין השאר, גם במבנה התפקודי-גאוגרפי של מדינה וחלוקתה לאזורים מנהליים; במערכת יחסי הגומלין בין מערכת השלטון לבין העם; בהשפעת התנאים הגאוגרפיים של מדינה על האידאולוגיות הפוליטיות של אזרחיה; ובמיפוי תוצאות בחירות לפי שיוך לאזורים גאוגרפיים.

המישור האזורי-מקומי

בעיקרו עוסק וחוקר את השפעת הגאוגרפיה על עניינים אזוריים-מקומיים. במישור זה עוסקים, בין השאר, גם בהשפעת התנאים הגאוגרפיים של אזור על האידאולוגיות הפוליטיות של תושביו; יחסי מרכז-פריפריה מבחינה חברתית ופוליטית.
מפומלנגה

גאוגרפיה

פרק זה לוקה בחסר. אנא תרמו לוויקיפדיה והשלימו אותו.
הונוריוס השני

ביוגרפיה

למברטו סקאנאבצ'י נולד בפיאניינו ב-9 בפברואר 1060, והיה ממוצא כפרי פשוט. בשנת 1099 הוא מונה לקרדינל על ידי האפיפיור אורבנוס השני, ובשנת 1171 הוא מונה על ידי האפיפיור פסקליס השני לקרדינל-בישוף של אוסטיה. בשנת 1118 הוא היה מבין מלוויו של האפיפיור גלסיוס השני, בעת שהלה גורש מרומא. בשנת 1119 הוא היה הממונה על מועצת הקרדינלים שבחרה בקליקסטוס השני לאפיפיור, ולאחר מכן ליווה אותו בצרפת, וסייע לקליקסטוס במגעיו הראשונים עם היינריך החמישי, קיסר האימפריה הרומית הקדושה.
לאחר מותו של קליקסטוס השני, נבחר למברטו ב-21 בדצמבר 1124 לאפיפיור, ונטל את השם הונוריוס השני. בחירתו של הונוריוס לא הייתה חוקית, מאחר שקודם לכן נבחר סלסטינוס השני כדין בקונקלבה, אולם במהלך הבחירות פרצו למועצת הקרדינלים קבוצת חיילים אשר תמכו בהונוריוס, והכריזו עליו כאפיפיור הנבחר. סלסטינוס החליט לוותר על כס האפיפיור על מנת למנוע שפיכות דמים, ולמברטו נבחר כאפיפיור הונוריוס השני.
בתקופת כהונתו לא היה להונוריוס הצלחה בחיזוק פוליטי של הקוריה. בסכסוכים הפנימיים של האימפריה הרומית הקדושה, הוא עמד לצדו של המלך לותר השלישי, ונידה את קונרד השלישי, מלך גרמניה מבית הוהנשטאופן. באותה העת הוא חיזק את השפעת הכס הקדוש בצפון איטליה. ב-14 בפברואר 1130 מת הונוריוס ברומא, ובעת ששכב גוסס, החליטו הקרדינלים להפקיד את הבחירות בפני ועדה של שמונה אנשים ובראשם הקנצלר האפיפיורי היימריק, שהמועמד שלו, הקרדינל גרגוריו פפרסקי, נבחר בחופזה לאפיפיור אינוקנטיוס השני, וב-14 בפברואר, יום לאחר מותו של הונוריוס, הוא הוכתר. הקרדינלים האחרים הודיעו כי אינוקנטיוס לא נבחר בבחירה חוקית, והקרדינל פייטרו פיירליוני, רומאי שמשפחתו הייתה אויבת של היימריק, נבחר ונטל את השם אנקלטוס השני. קבוצת תומכיו של אנקלטוס הייתה חזקה דיה להשתלט על רומא, בעוד שאינוקנטיוס נאלץ לברוח צפונה. בהתבסס על רוב פשוט של מכללת הקרדינלים כולה, אנקלטוס היה האפיפיור הנבחר בקאנו, ואינוקנטיוס היה אנטי-אפיפיור. עם זאת, כלל זה השתנה על ידי המועצה הלטראנית השנייה בשנת 1139, ולכן אינוקנטיוס נחשב לאפיפיור לגיטימי.
יאק-3

מפעילים אחרים

פרט לחיל האוויר הסובייטי סופק המטוס לצבא הפולני ולצבא יוגוסלביה. בשנים 1944-1945 השתמשה במטוסים אלו הטייסת הצרפתית נורמנדי-ניימן, שלחמה במסגרת הצבא האדום ומטוסים הועברו לחיל האוויר הצרפתי לאחר המלחמה.
ניסטו אלקלה סאמורה

ביוגרפיה

אלקלה סאמורה נולד בפרייחו דה קורדובה בשנת 1877. הוא עבד כעורך דין והיה חבר במפלגה הליברלית בספרד. הוא נבחר לפרלמנט ומונה לכהונת שר הפיתוח בשנת 1917 ושר הביטחון ב-1922. סאמורה גם ייצג את ספרד בחבר הלאומים. בעקבות תמיכתו של המלך אלפונסו ברודנות של מיגל פרימו דה ריברה הפך לרפובליקני והשתתף בברית של סן סבסטיאן. לאחר ההפיכה הצבאית הכושלת באראגון הוא נכלא, אך עם עזיבת אלפונסו את ספרד, שוחרר ועמד בראש הממשלה הרפובליקנית הזמנית שהכריזה על הרפובליקה הספרדית השנייה. לאחר הבחירות ביוני 1931 נבחר לראשות הממשלה, אולם התפטר באוקטובר בעקבות קביעת הפרדת הדת מהמדינה וצעדים אנטי-קלריקליים שהוכללו בחוקה של הרפובליקה. ב-10 בדצמבר 1931 נבחר להיות נשיא הרפובליקה בקולותיהם של 362 מחברי הפרלמנט.
כנשיא, אלקלה סאמורה ניצל את סמכויותיו כדי לפזר את הפרלמנט פעמיים ועוד פעמים רבות לחץ לשינויים בהרכב הקואליציה, על מנת לשמר את הרפובליקה במרכז המפה הפוליטית ולמנוע ממנה לגלוש לידי הימין או השמאל. בסוף שנת 1935 הוא סירב בכל תוקף לאפשר לחיל רובלס להקים ממשלה, למרות שהוא היה היחיד שיכל להשיג רוב פרלמנטרי. צעדיו אלו של אלקלה סאמורה, למרות היותם בהתאם לחוקה, היו אנטי דמוקרטיים והיו שטענו כנגדו שהוא מתערב בהליכים הדמוקרטיים יותר משהמלך התערב לפני הקמת הרפובליקה. ישנם הרואים בצעדיו אלו של אלקלה סאמורה את אחד הגורמים שדרדרו את ספרד למלחמת אזרחים.
מלחמת האזרחים הספרדית החלה בזמן בו אלקלה סאמורה שהה בסקנדינביה. לאחר שנודע לו שמיליציות של הרפובליקנים פרצו לביתו, גנבו מרכושו ואף הוציאו את היומנים שלו מכספת הבנק בו הופקדו, הוא בחר לא לשוב לספרד במהלך המלחמה. לאחר ניצחון הלאומנים במלחמת האזרחים, נפתח נגד אלקלה סאמורה ב 21 בספטמבר 1939 חקירה בהתאם לחוק להענשת תומכי הרפובליקה והמסייעים לה.
בתחילת מלחמת העולם השנייה שהה אלקלה סאמורה בצרפת, אולם היחס של ממשלת וישי הביא אותו בינואר 1942 להגר לארגנטינה. עצמותיו הובאו לספרד ב-1979 והוא נקבר במדריד.
נורה אפרון

ביוגרפיה

אפרון נולדה בניו יורק למשפחה יהודית, הבכורה מבין ארבע אחיות. אחיותיה והוריה עסקו כולם בכתיבה. שני הוריה הפכו אלכוהוליסטים בזקנתם ובין השאר מופיעים רוב בני משפחתה בכתביה.
ב-1962 סיימה לימודי תואר ראשון במכללת ולסלי. היא עבדה כמתמחה בבית הלבן בתקופת נשיאותו של ג'ון פיצג'רלד קנדי. היא ביקשה להתקבל כעיתונאית לניוזוויק, אך סורבה בשל מינה והחלה לעבוד בעיתון בחדר הדואר. היא התפטרה לאחר שלא ניתן לה לכתוב והגישה יחד עם עשרות נשים נוספות תביעת נגד העיתון בשל הפליה על רקע מגדר. עבדה כעיתונאית בניו יורק פוסט ובאסקווייר.

קולנוע

אפרון ידועה במיוחד בשל הקומדיות הרומנטיות שהייתה שותפה ליצירתן, כגון "כשהארי פגש את סאלי", "נדודי שינה בסיאטל" ו"יש לך הודעה". שלוש פעמים הייתה מועמדת לפרס אוסקר לתסריט המקורי הטוב ביותר, אך מעולם לא זכתה בפרס. ב-1990 זכתה בפרס באפט"א בקטגוריית התסריט המקורי הטוב ביותר, על כתיבת התסריט לסרט "כשהארי פגש את סאלי". ב-1996 ביימה, כתבה והפיקה את הסרט "מייקל" בכיכובו של ג'ון טרבולטה.

חיים אישיים

אפרון הייתה נשואה שלוש פעמים. נישואיה הראשונים הסתיימו לאחר תשע שנים. ב-1979 נישאה לקרל ברנסטין, שהתפרסם כמי שחשף את פרשת ווטרגייט. כאשר הייתה אם לפעוט ובהריון גילתה את בגידתו עם חברה של המשפחה והתגרשה ממנו. פרשיה כאובה זו הפכה חומר לספרה הקומי "צרבת". (אמה אמרה לה: "על כל דבר אפשר לכתוב סיפור") שהפך לאחר מכן סרט בכיכובם של ג'ק ניקולסון ומריל סטריפ. עקב הדמיון בין המציאות לספר/סרט איים בעלה-לשעבר, שדמותו ודמות המאהבת שלו הוגחכו באופן בוטה, לתבוע אותה, אך לא עשה זאת בסופו של דבר.

פטירתה

ב-2012, אפרון נפטרה בניו יורק בגיל 71 ממחלת הלוקמיה.
אולימפיה ליובליאנה (כדורסל)

היסטוריה

מועדון הכדורסל הוקם בשנת 1946 כחלק ממועדון הספורט הגדול "סוובודה" (חופש). הקבוצה השתתפה בעבר במסגרת הליגה היוגוסלבית בכדורסל וזכתה ב-6 אליפויות וגביע אחד.
בעונת 1993/94 זכתה הקבוצה בגביע האירופי לאחר ניצחון בגמר מול קבוצת טאו ויטוריה 81-91. בעונת 2001/02 זכתה באליפות הליגה האדריאטית לאחר ניצחון בגמר מול קבוצת קרקה נובו מסטו 59-73.
כמו קבוצות רבות אחרות, גם ליובליאנה נוהגת לשנות את שמה לפי הספונסר הראשי שלה. הקבוצה החליפה שם מספר פעמים, ולאחרונה התייצבה על "אוניון אולימפיה" (מ-1997). אולמה הביתי של הקבוצה הוא סטוז'יצה ארנה שנחנך ב-2010, ובכך החליף את דבורנה טיבולי, אולמה הקודם.
בקיץ 2019 התמזגה הקבוצה עם צדביטה זאגרב, וכעת נקראת צדביטה אולימפיה מהעיר ליובליאנה.